
R E F E R A T   D E   A P R O B A R E
privind acceptarea unei oferte de donație a unor imobile-teren situate în municipiul Brad, județul Hunedoara, identificate prin C.F. nr. 64285 Brad și,
 respectiv, C.F. nr. 69468 Brad
	
 	Prin adresa înregistrată la Primăria Municipiului Brad sub nr. 14837/17.01.2024, numiții Ciucaș Daniel - Ioan și Ciucaș Corina - Alina și-au exprimat intenția de a dona Municipiului Brad două imobile - teren, libere de sarcini, situate pe strada Moților, f.n., din municipiul Brad, județul Hunedoara, respectiv:
        a.  - imobilul -  teren în suprafață de 820 mp., identificat prin C.F. nr. 64285 Brad, nr. cadastral 64285, având categoria de folosință ”fâneață” pe care se regăsește amenajată o cale de acces pietruită;
       b. - imobilul -  teren în suprafață de 326 mp., identificat prin C.F. nr. 69468 Brad, nr. cadastral 69468, având categoria de folosință ”fâneață”. 
Calea de acces identificată este ramificație din  DN 74 – strada Moților, de la proprietatea cu nr. 68A până la proprietatea cu nr. 70D. 
	În conformitate cu prevederile art. 291 alin. 3 lit. a din O.U.G. nr. 57/2019 privind Codul administrativ, cu modificările și completările ulterioare, ”acceptarea donațiilor și legatelor făcute către unitățile administrativ – teritoriale se aprobă prin […] hotărâre a consiliului local al municipiului, pentru donațiile și legatele de bunuri imobile”.
	Analizând această propunere, am inițiat prezentul proiect de hotărâre pentru acceptarea ofertei de donație a imobilelor – teren identificate în cele de mai sus.      
Imobilele care fac obiectul ofertei de donație vor avea destinația de ”drum de interes public local”, vor fi declarate ca bunuri de uz și de interes public, vor completa inventarul bunurilor care aparțin domeniului public al Municipiului Brad și se vor înscrie în evidențele contabile ale Municipiului Brad cu valoarea de 27.347 lei și, respectiv, de 11.084 lei, conform Raportului de evaluare nr. 15 D/15.04.2024, înregistrat la Primăria Municipiului Brad sub nr. 28259/15.04.2024, întocmit de către S.C. DOREVAL S.R.L. DEVA  prin evaluator autorizat ANEVAR, Varga Dorel.
În conformitate cu prevederile art. 1.011 din Codul civil, donația se va materializa printr-un înscris autentic în fața notarului public. 
După încheierea actului de donație în formă autentică, dreptul de proprietate publică al Municipiului Brad asupra bunurilor care fac obiectul donației se va înscrie în evidențele de Carte Funciară. 
Astfel, am propus, de asemenea, împuternicirea Primarului Municipiului Brad pentru ca, în numele și pentru Municipiul Brad, în calitate de donatar, să semneze actul de donație în formă autentică.
Cheltuielile aferente încheierii și autentificării actului de donație, precum și cele de intabulare a dreptului de proprietate al noului proprietar vor fi suportate de către donatar, respectiv din bugetul local al Municipiului Brad.
În contextul celor de mai sus, supun spre dezbatere și aprobare plenului Consiliului Local al Municipiului Brad proiectul de hotărâre în forma prezentată.
Invoc în susţinerea propunerii mele prevederile art. 863 lit. c, art. 888 și art. 1.011 din Legea nr. 287/2009 privind Codul civil, republicată, ale art. 8 alin. 1 lit. c și alin. 2 din Ordonanța Guvernului nr. 43/1997 privind regimul drumurilor, republicată, precum și ale art. 129 alin. 1, alin. 2 lit. c, alin. 6 și art. 291 alin. 3 lit. a din Ordonanța de Urgență a Guvernului nr. 57/2019 privind Codul administrativ, cu modificările și completările ulterioare.

